Rīgas Jāņa Poruka vidusskola

Rīgas Jāņa Poruka vidusskola bija Jāņa Poruka vārdā nosaukta Rīgas vidusskola, kas atradās Gaujas ielā 23. Skola īstenoja vispārizglītojošā virziena izglītības programmu.

 Vēsture 
Par skolas pirmsākumu uzskata Šreienbušas Pletenberga ielas elementārskolu, kuras ēka celta 1911. gadā Pletenberga ielā pēc pilsētas arhitekta Reinholda Šmēlinga projekta ar četrām klasēm, zāli un diviem kabinetiem.
1924. gadā Čiekurkalnu iekļāva Rīgas teritorijā un Pletenberga ielas elementārskolu Ķīšezera ielā 19 pārdēvēja par Rīgas 18. pamatskolu.

1928. gadā notika skolas piebūves telpu atklāšana.

1936. gadā skolai piešķīra rakstnieka Jāņa Poruka vārdu.
Pēc Latvijas okupācijas Otrā pasaules kara laikā 1941. gadā skolas ēku izmantoja vācu karaspēka vajadzībām, skolai piešķirot telpas Ugunsdzēsēju namā, vēlāk privātmājā Čiekurkalna 3. šķērslīnijā. 1944. gadā Rīgas pilsētas 18. pamatskola atguva savas vecās telpas, 1951. gadā to pārdēvēja par Rīgas 8. vidusskolu.

2001. gadā skola atguva Jāņa Poruka vārdu. Latvijas skolu reformas gaitā 2009. gadā tai pievienoja Mežaparka sākumskolu Lībekas ielā 27 (šobrīd – Rīgas 45. vidusskolas Mežaparka filiāle).

Ņemot vērā skolēnu dzīvesvietu izvietojumu un obligāto centralizēto eksāmenu (OCE) indeksu Čiekurkalna un Sarkandaugavas apkaimju skolās, 2017. gadā tika ierosināts Jāņa Poruka vidusskolai (OCE indekss 49%) piesaistīt būtisku daļu no reorganizējamo 45. (OCE indekss 42,6%) un 28. vidusskolu vidusskolēniem, pretējā gadījumā tā jāreorganizē par sākumskolu.Rīgā skolēnu pietiek 42 vidusskolu nokomplektēšanai, secina pētījumā LETA 2017. gada 25. oktobrī

2021. gada 18. februārī Rīgas domes Izglītības, kultūras un sporta departaments atbalstīja Rīgas Jāņa Poruka vidusskolas pievienošanu Rīgas 45. vidusskolai.Rīgā slēgs un reorganizēs vairākas skolas lsm.lv 2021. gada 18. februārī

2021. gada 1. septembrī Rīgas Jāņa Poruka vidusskola tika pārdēvēta par Rīgas 45. vidusskolas Čiekurkalna filiāli.https://r7ps.lv/wp-content/uploads/2021/09/2021_izglitibas-procesa-organizesana_-nodrosinot-covid-19-infekcijas-izplatibas-ierobezosanu.pdf

 Atsauces 

Kategorija:Vidusskolas Rīgā
Kategorija:Gaujas iela (Rīga)